Íslenzkar þjóðsögur og æfintýri/Galdrasögur/Jón Bjarnason á Presthólum
Þegar Jón Bjarnason var prestur á Presthólum kom þar Hólabiskup. Jón prestur var þá nýlega orðinn prestur og kominn þar. Biskup tjaldaði þar nokkurn spöl frá bænum; en þegar setzt var að heima á bænum gekk biskup heim og gekk í kringum bæinn og svo til manna sinna aftur. Þá mælti hann: „Víst er það að hér er kominn einhver sá maður sem mikið er merkilegur því þegar ég kom hér seinast var djöfull hér í hverri krá, úti og inni, en nú sé ég engan.“ Prestur sá sem þar var næst undan Jóni þessum hefur líklega verið Oddur sem þar var þegar Jón prestur var þar í sveit upp alinn. Oddur var galdramaður og þókti illur maður.